René Laënnec

René-Théophile-Hyacinthe Laënnec (født 17. februar 1781, død 13. august 1826) var en fransk lege som oppfant stetoskopet.

 Liv og virke 
 Bakgrunn 
Hans mor døde av tuberkulose da han var fem eller seks år gammel, og han bodde så hos sin grandonkel, abbé Laennec (en prest). Som 12-åring fortsatte han til sin onkel i Nantes, Guillaime-François Laënnec, som arbeidet ved det medisinske fakultet ved universitetet. Laënnec var en begavet student; han lærte seg engelsk og tysk, og begynte med medisinske studier under onkelens veiledning.

Hans far, en advokat, frarådet ham senere mot å fortsette med legestudier, og Laënnec hadde deretter en periode hvor han tok lange turer på landet, danset, studerte gresk og skrev poesi. I 1799 vendte han imidlertid tilbake for å studere. 

 Karriere 
I 1799 ble han sårlege for den franske Vestarmeen under Napoleonskrigene. Han studerte så videre under Jean-Nicolas Corvisart i Paris.

Han fikk sin doktorgrad i medisin i 1804. Deretter praktiserte han patologisk anatomi med Gaspard Laurent Bayle. Han studerte sykdommer basert på lesjoner observert under obduksjoner, og utmerket seg for sine grundige utforskninger innen patologisk anatomi og diagnostikk. 

I 1816 ble Laënnec ansatt som lege ved Hôpital Necker i Paris og videreutviklet der sin auskultasjonsmetode som han benyttet for å undersøke sykelige foreteelser i lungene og hjertet. Laënnec hadde allerede demonstrert denne metoden for et medisinsk selskap i 1815, og til dette formålet konstruerte han også et spesielt instrument, stetoskopet. 

I forbindelse med dette spilte en tilfeldighet inn: Han var i ferd med å undersøke en ung kvinne med brystsmerter. Laënnec ble lett flau, så han ville helst ikke legge sitt øre mot hennes bryst. Men så husket han noe han hadde erfart som ung, at lyd beveger seg gjennom faste gjenstander. Han grep 24 stykker papir som han rullet sammen og plasserte den ene enden på kvinnens bryst, og så la han øret til den andre enden. Han oppdaget at lyden ikke bare ble overført via papiret, men også ble forsterket.

I 1819 utga han en bok i sitt fagfelt med tittelen De l’auscultation médiale ou traité du diagnostic, des maladies des poumons et du coeur, fondé principalement sur ce noveau moyen d'exploration. 

Laënnec ble i 1822 utnevnt til professor ved Collège de France og 1823 til professor i innvortes medisin ved det medisinske fakultet. 

Laënnec har sammen med Leopold Auenbrugger, oppdageren av perkusjonen, lagt grunnlaget for den eksakte fysikalske diagnostikk for brystorganenes sykdommer og bragt denne vitenskapen et klart skritt fremover.

Laënnec er også kjent for den første beskrivelsen – og første feilaktige klassifisering (som ondartet nydannelse) – av skrumplever.

 Referanser 

 Litteratur 
 Emmanuel Lallour: Laënnec, notice historique. A. de Kerangal, Quimper 1868.
 Ariel Roguin: Rene Theophile Hyacinthe Laënnec (1781–1826): The Man Behind the Stethoscope. In: Clinical Medicine & Research. Bd. 4, Nr. 3, September 2006, , S. 230–235, PMID 17048358, .
 John R. Scherer: Before cardiac MRI: Rene Laennec (1781–1826) and the invention of the stethoscope. In: Cardiology Journal. Bd. 14, Nr. 5, 2007, , S. 518–519, PMID 18651515.
 H. Bon: Laennec (1781-1826), Lumiere, Dijon, 1925.
 A. Rouxeau: Laennec, Bailliere, Paris, 1912–1920, 2 volumes.
 ..Commémoration du bicentenaire de la naissance de Laennec (1781–1826)... Actes du colloque du Collège de France, Paris, 1981.
 A. de Corbie: La vie ardente de Laennec, Ed. Spes, Paris, 1950, 191 p.
 G. Kervella: Laenneg medisin, Al Liamm, Brest, 1985 (embannet gant skoazell Skol-Uhel ar Vro), 206 p.
 R. Kervran: Laennec, médecin breton, Hachette, Paris, 1955, 268 p.
 A. Rouxeau: Laennec, Ed. In Octavo, 2 vol., 1926 (rééd. Ed. François Puget, Quimper, 1978).
 Stedman's Medical Dictionary, 23rd Edition
 Dr. Henri Duclos: Laennec, préface du professeur Léon Bernard, membre de l'Académie de Médecine. (Ed. Flammarion - Lagny, 1932)

 Eksterne lenker 
 René Laënnec hos Catholic Encyclopedia

Kategori:Franske leger
Kategori:Franske oppfinnere
Kategori:Personer fra Nantes
Kategori:Personer fra Quimper